ตำรวจ เตรียมพร้อมดูแลความปลอดภัยการจัดงานวันเด็กแห่งชาติ ประจำปี 2562 พร้อมแนะนำการปฏิบัติตัว ทั้งในส่วนพ่อแม่ผู้ปกครอง และผู้จัดงาน
พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ สั่งกำชับหน่วยงานในสังกัด กำหนดแผนและมาตรการดูแลความปลอดภัยในห้วงวันเด็กแห่งชาติ โดยเฉพาะ บริเวณที่มีการจัดกิจกรรมที่มีเด็กเยาวชน และผู้ร่วมงานจำนวนมาก โดยขอความร่วมมือ และสร้างการรับรู้ให้กับ พ่อ แม่ ผู้ปกครอง ในการดูแลเด็กและเยาวชนอย่างใกล้ชิด ไม่ปล่อยให้เด็กไปเที่ยวลำพัง และควรจัดทำบัตรที่ระบุชื่อ หมายเลขโทรศัพท์ติดไว้กับตัวเด็ก รวมทั้ง ประสานขอความร่วมมือจากผู้จัดกิจกรรม ให้ระมัดระวังอันตรายจากอุปกรณ์เครื่องเล่นต่าง ๆ โดยเฉพาะสถานที่จัดงานที่อยู่ใกล้แม่น้ำลำคลอง หรือมีสระน้ำ บ่อน้ำ อยู่บริเวณใกล้เคียง / การใช้รถโรงเรียนหรือรถยนต์โดยสารรับจ้าง เป็นพาหนะในการเดินทางพานักเรียนเข้าร่วมกิจกรรมเป็นหมู่คณะ ให้ผู้ขับขี่ ปฏิบัติตามกฎจราจร และให้ใช้ความระมัดระวังในการขับขี่เป็นพิเศษ สอดส่องดูแลอย่าให้เด็กห้อยโหน รวมทั้ง ระมัดระวังการขึ้นรถลงรถของเด็ก และงดดื่มเครื่องดื่มแอลกอฮอล์        ขณะที่ ในส่วนของสำนักงานตำรวจแห่งชาติ ได้ร่วมจัดกิจกรรมในงานวันเด็กแห่งชาติ ภายในงานอุ่นไอรักคลายความหนาว ตั้งแต่เวลา 07.00 น. โดยมีกิจกรรมสำคัญ อาทิ กิจกรรมปลูกฝังวินัยจราจร บริเวณลานด้านหน้าอาคารสำนักพระราชวัง สนามเสือป่า ซึ่งเด็กและเยาวชน จะได้ทดลองขับขี่ยานพาหนะในถนนจำลองอุ่นไอรัก พร้อมรับของรางวัลมากมาย ส่วนที่โรงพักริมคลอง เด็กๆ จะได้เรียนรู้และสัมผัสการทำงานของตำรวจในสมัยปลายรัชกาลที่ 5 ต่อรัชกาลที่ 6 จึงขอเชิญชวน พ่อ แม่ ผู้ปกครอง พาบุตรหลานร่วมกิจกรรม“ปลอดภัย อุ่นใจ ได้รอยยิ้ม และความสุข” ได้ ในงานวันเด็กแห่งชาติ ปี 2562